Hvad kunne der være sket? Det er de tanker, som farer igennem Karina Søgaard Andersens hoved her til aften. - Det har simpelthen været den mest syrede dag i mit liv. Det er jo bare vildt at komme hjem og opdage, at der ligger glas i hele stuen, siger hun. For da familien kom hjem til deres hus på Lærkevænget i Vadum efter sønnens deltagelse i fodboldstævnet Dana Cup, opdagede de, at stuen var fuld af glasskår. Efter at have fulgt glasskårenes hærgen i køkkenet, i sofaen og i stuen, blev Karina Søgaard Andersen opmærksom på, at der på det sted i stuen, hvor hendes seks-årige datter Sofia ynder at sidde og lege, lå et projektil. - Jeg tænkte: 'Det kan ikke være rigtigt. For hvem pokker ville skyde på vores hus?,' spørger hun retorisk. Projektilet var gået igennem et af tre store vinduer i familiens stue. - Det er fløjet igennem lige der, hvor Sofia plejer at sidde at lege, og hvor hun sad og legede en time før, vi tog afsted til Dana Cup. Og projektilet var lige i højde med, hvor hendes overkrop og hoved ville have været, fortæller den chokerede mor. - Man bliver utryg og bange. Tør jeg overhovedet at sidde i min sofa igen?, siger Karina Søgaard Andersen. Og det er ikke kun forældrene, der er blevet utrygge og bange. For selvom man kun er seks år, kan der sagtens fare store tanker igennem ens hoved. For datteren tør efter episoden ikke være i stuen. - Sofia sagde til mig bagefter: 'Mor, jeg kunne være død, men mor, jeg er jo kun seks år - jeg skal have mange år at leve i.' Jeg har selvfølgelig beroliget hende, fortæller den chokerede mor. - Men det er klart, at der går da lige nogle dage, inden oplevelsen ikke sidder i kroppen. Familien anmeldte episoden til Nordjyllands Politi, der straks mødte op på adressen med patruljer og hunde. Efter en eftersøgning k om de frem til en mand, der indrømmede, at skuddet kunne stamme fra hans våben. Han havde været i gang med at indskyde en riffel. - Grunden til jeg fortæller den her historie, er, at hvis der lige er en jæger, som tænker sig om en ekstra gang inden, de affyrer et skud i nærheden af privat beboelse, så er det godt, afslutter Karina Søgaard Andersen. Du kan se hele interviewet med Karina Søgaard herunder:

Referat:
Familie er dybt chokeret over skudhul i deres private bolig